Nigerië gaan gebuk onder vlaag van bomaanvalle – praag.co.za — 20 jaar jonk!
Niemand het onmiddellik aanspreeklikheid vir die voorvalle aanvaar nie, maar die godsdiens-verdeelde stad, Jos, is voorheen ook deur Islamitiese militante geteiken, het AFP berig.
Die Plateau-staat, waarvan Jos die hoofstad is, lê op die skeidslyn van Nigerië se hoofsaaklik Christelike suide en Moslem noorde, en het die afgelope dekade golwe van sektariese geweld ervaar wat duisende menselewens geëis het.
Boko Haram het sy aanvalle in die noorde van Nigerië sedert die inhuldiging van pres. Muhammadu Buhari op 29 Mei verskerp met verskeie aanvalle, ontploffings en selfmoordbomaanvalle wat uitgevoer is.
Met die jongste sterftes staan die dodetal nou reeds op meer as 500 mense.
Sondag het ‘n selfmoordbomaanvaller haar binne ‘n kerk in die stad, Potiskum, in die Yobe-staat in die noordooste van Nigerië opgeblaas en vyf kerkgangers is in die aanval dood.
Verlede week het Islamitiese vegters ‘n aantal nedersettings in die omgewing van die Tsjad-meer aangeval en meer as 150 vermoor wat in moskees met gebede besig was.
‘n Jong vrou het haarself Woensdagnag naby ‘n moskee in Kano in Nigerië opgeblaas.
Die polisie sê haar teiken was vermoedelik die Umar al-Khattab-moskee. Niemand anders is dood of beseer nie.
Die militante groep Boko Haram het die afgelope ruk ‘n vlaag aanvalle in die gebied uitgevoer met minstens 250 mense wat omgekom het.
Skrywer praagGepubliseer op 8 Julie 2015 Kategorieë Internasionale nuus, NuusSleutelwoord Boko Haram, bomaanvalle, islam, Moselms, nigerië, selfmoordbomaanvaller
Vorige Vorige artikel: Al Sjabaab verantwoordelik vir aanval in Kenia
Volgende Volgende artikel: Chinese aandele tuimel na paniekverkope